Der er mange svagheder ved systemerne til forvaltning af de offentlige finanser (51), som i mange tilfælde forstærkes på perifert plan, f.eks. i kommunerne, og der er til stadighed en høj risiko for, at budgetstøtten anvendes i strid med hensigten. Men mange vigtige reformer, der sigter mod at begrænse denne risiko, er under gennemførelse, og modtagerstaterne gør en mærkbar indsats på dette område. Der har kunnet konstateres fremskridt på en række områder: budgetprogrammeringen (den er blevet mere kohærent med strategien for fattigdomsbekæmpelse), procedurerne for inkassering af indtægterne (52) og afholdelse af udgifterne (med bl.a. forenklede og i mange tilfælde elektroniske kredsløb, en mere rationel forvaltning af finansstrømme og strengere regler for tildeling af offentlige indkøbskontrakter), regnskabsaflæggelsen (den går hurtigere), og de interne og eksterne kontroller (jf. boks 8).

Boks 8 — De vigtigste reformer af forvaltningen af de offentlige finanser, der var i gang i 2004 i de fem besøgte lande 1. I Etiopien omfatter programmet for udgiftsforvaltning og -kontrol (EMCP) otte projekter, der er i gang, og som dækker finanslovgivningen, programmet for offentlige udgifter, budgetreformen (programmering og overvågning), regnskabsreformen, forvaltningen af finansstrømme, finansinformationssystemet og de interne og eksterne kontroller. 2. I Mozambique går den vigtigste af reformerne på statens finansforvaltningssystem (SISTAFE). Det blev iværksat for nylig med forsinkelse og dækker bl.a.: forenkling af udgifts- og indtægtsstrømmene, rationalisering af finansstrømmene, informatisering af udgifterne, budgetklassificeringen, regnskabsafslutning og -revision, generalinspektoratet for finanser, budgetprocedurerne og programmeringen på mellemlang sigt. Hertil kommer en reform af procedurerne for indgåelse af offentlige aftaler og en reform af afgifts- og toldindtægterne. Sidstnævnte er ved at være endeligt gennemført, og de indenlandske indtægter er steget fra 9 % til ca. 14 % af bruttonationalindkomsten i perioden 1996-2004. 3. I Niger blev der vedtaget en ny budgetplan og en ny regnskabsplan, og de er ved at blive iværksat. Lovtekster og bestemmelser vedrørende budgetcyklen er ved at blive ajourført, og reformer vedrørende indtægtsopkrævning, offentlige indkøbskontrakter og et overordnet revisionsorgan er under udarbejdelse. 4. I Tchad er der igangsat reformer, der bl.a. dækker fastlæggelse af udgiftsrammer på mellemlang sigt, finanslovgivningen, indførelse af et system, hvor hvert enkelt program opføres særskilt på budgettet, informatisering og rationalisering af udgiftsstrømmene, offentlige indkøbskontrakter, skatte- og toldindtægter og udvikling af forvaltningsredskaber. 5. I Zambia er der ved at blive iværksat en række reformer, der dækker omstrukturering af de offentlige tjenester, aflønningssystemet for de offentligt ansatte, decentralisering samt forvaltningen af de offentlige udgifter og finansiel ansvarlighed (PEMFA), der er iværksat på tolv områder, som dækker hele budgetcyklen. Informatiseringen af finansforvaltningen er allerede gennemført, og regeringen opstillede i 2004 et aktivitetsbaseret budget, som er koblet sammen med den mellemlangsigtede programmering og lofterne for de beløb, der kan overføres månedlig.